
Tüzelőberendezések a balatonakali szőlőhegyeken A szőlőhegyi kultúrtáj hasznosításának változásai

Dolgozatom megírásában az a cél vezérelt, hogy a Balatonakalihoz tartozó Fenye és Les-hegyek épületeit és az azokat létrehozó, eltérő motivációkkal bíró szőlőhegyi tulajdonosokat bemutassam, és a jelenséget értelmezzem, aminek során az egyes épületekben lévő tüzelőberendezések vizsgálatának kiemelt figyelmet szenteltem.
A szőlőhegyeket eltérőképpen hasznosító tulajdonosok gyakorlata által a szőlőhegyek képe folyamatos változásban van, hiszen a hagyományos gazdálkodási funkció mellett, jelen van a nyaralás jelensége, illetve állandó lakhelyül is szolgálnak a szőlőhegyi építmények.
A szőlőhegyen lévő új formák és funkciók a régivel párhuzamosan, együtt jelentkeznek, ezáltal kialakítva a „különidejűség egyidejűségét”.
A szőlőhegy népi műveltségének egyik legjelentősebb emléke kétségtelenül az épen fennmaradt szemes kályha, melyet megváltozott funkciója, eredeti szerepének elvesztése révén egyfajta survival jelenségként is értelmezhetünk.
A szőlőhegy revival jelenséggel is bír a tüzelőberendezések kontextusában, ami a gyakorlatilag „kihalt” típus „újrafelfedezéséből” és annak – eredeti – funkcióba történő visszahelyezéséből tevődik össze.



